**Frumoasa doamnă tristă**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frumoasa doamnă tristă

Suie doamna-n dealuri

cotrobăind prin frunze

și scoarță de copaci,

îngălbenind pădurea,

rodind în taină câmpul

le fie spor pe mese

celor oameni săraci!

Aduce-n pârg și vița

cu struguri dulci și negri

ce freamătă de vin,

să stingă-n taină focul

vărsând în căni licoarea

ce-așterne-ncet pe buze

arome de pelin!

S-a dus seninul verii,

pe cer e cenușiul

purtat tiptil de-un nor,

e toamnă și e bine,

spre cer suindu-și pofta

înmiresmând văzduhul

aroma din cuptor!

Se pierd în zare frunze,

ce cad primind paloarea

petalelor de vânt,

se învelește toamna

ce suie-ncet pe dealuri

frumoasa doamnă tristă,

cu galbenu-i veșmânt!

S-a dus căldura blândă

ce ne dădea binețe

prin cântul trist de greieri

în loc de bună seara,

e tare tristă doamna

cu-al ei veșmânt de frunze,

tiptil, se-așterne toamna,

s-a scurs în taină vara!